KOMMISSIONENS GENNEMFØRELSESAFGØRELSE
af 13. august 2012
om Kommissionens godkendelse af prøvetagningsplaner for vejning af fiskevarer i medfør af artikel 60, stk. 1, og artikel 60, stk. 3, i Rådets forordning (EF) nr. 1224/2009 og om Kommissionens godkendelse af kontrolplaner for vejning af fiskevarer i medfør af artikel 61, stk. 1, i forordning (EF) nr. 1224/2009
(meddelt under nummer C(2012) 5568)
(Kun den engelske, den estiske, den finske, den litauiske, den nederlandske, den polske, den svenske og den tyske udgave er autentisk)
(2012/474/EU)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets forordning (EF) nr. 1224/2009 af 20. november 2009 om oprettelse af en EF-kontrolordning med henblik på at sikre overholdelse af reglerne i den fælles fiskeripolitik, om ændring af forordning (EF) nr. 847/96, (EF) nr. 2371/2002, (EF) nr. 811/2004, (EF) nr. 768/2005, (EF) nr. 2115/2005, (EF) nr. 2166/2005, (EF) nr. 388/2006, (EF) nr. 509/2007, (EF) nr. 676/2007, (EF) nr. 1098/2007, (EF) nr. 1300/2008, (EF) nr. 1342/2008 og om ophævelse af forordning (EØF) nr. 2847/93, (EF) nr. 1627/94 og (EF) nr. 1966/2006 (1), særlig artikel 60, stk. 1 og 3, og artikel 61, stk. 1,
under henvisning til medlemsstaternes indgivelse af prøvetagningsplaner og kontrolplaner og
ud fra følgende betragtninger:
(1)
Ifølge artikel 60, stk. 1 og 2, i forordning (EF) nr. 1224/2009 skal en medlemsstat sørge for, at fiskevarer vejes ved landingen, inden de oplagres, transporteres eller sælges, og at det finder sted på systemer, der er godkendt af kontrolmyndighederne, medmindre den har indført en prøvetagningsplan, som er godkendt af Kommissionen og baseret på den risikobaserede metode, jf. artikel 76, stk. 1, i Kommissionens gennemførelsesforordning (EU) nr. 404/2011 af 8. april 2011 om gennemførelsesbestemmelser til Rådets forordning (EF) nr. 1224/2009 om oprettelse af en EF-kontrolordning med henblik på at sikre overholdelse af reglerne i den fælles fiskeripolitik (2) sammenholdt med bilag XIX til samme forordning.
(2)
Ifølge artikel 60, stk. 3, i Rådets forordning (EF) nr. 1224/2009 kan medlemsstaterne tillade, at fiskevarer vejes om bord på fiskerfartøjet uanset den generelle vejningsforpligtelse i artikel 60, stk. 1, forudsat at medlemsstaten har indført en prøvetagningsplan, som omhandlet i artikel 60, stk. 1, som er godkendt af Kommissionen og baseret på den risikobaserede metode, jf. artikel 76, stk. 2, i gennemførelsesforordning (EU) nr. 404/2011 sammenholdt med bilag XX til samme forordning.
(3)
Ifølge artikel 61, stk. 1, i forordning (EF) nr. 1224/2009 kan medlemsstaterne give tilladelse til, at fiskevarer vejes efter transport fra landingsstedet, forudsat at de transporteres til et bestemmelsessted på medlemsstatens område, og at denne medlemsstat har indført en kontrolplan, som er godkendt af Kommissionen og baseret på den risikobaserede metode, jf. artikel 77, stk. 1, i gennemførelsesforordning (EU) nr. 404/2011 sammenholdt med bilag XXI til samme forordning.
(4)
Prøvetagningsplanerne for Tyskland (14.11.2011), Irland (7.11.2011), Litauen (11.1.2012), Nederlandene (18.1.2012), Polen (5.3.2012), Finland (7.11.2011) og Det Forenede Kongerige (15.12.2011) og kontrolplanerne for Tyskland (14.11.2011), Estland (15.12.2011), Irland (7.11.2011), Polen (5.3.2012), Finland (7.11.2011) og Det Forenede Kongerige (15.12.2011) er blevet indgivet til Kommissionen til godkendelse. De er i overensstemmelse med de relevante risikobaserede metoder. De bør derfor godkendes.
(5)
Nærværende afgørelse udgør en godkendelse som omhandlet i artikel 60, stk. 1 og 3, og artikel 61, stk. 1, i forordning (EF) nr. 1224/2009.
(6)
Det er nødvendigt, at Kommissionen overvåger gennemførelsen af prøvetagningsplanerne og kontrolplanerne, både hvad angår deres effektive virkning og den pågældende medlemsstats regelmæssige revision af dem. Derfor skal medlemsstaterne rapportere til Kommissionen om gennemførelsen af disse planer -
VEDTAGET DENNE AFGØRELSE:
Artikel 1
1. Prøvetagningsplanerne som omhandlet i artikel 60, stk. 1, i forordning (EF) nr. 1224/2009 for Tyskland, Irland, Litauen, Polen, Finland og Det Forenede Kongerige vedrørende vejning af fiskevarer godkendes.
2. Prøvetagningsplanerne som omhandlet i artikel 60, stk. 3, sammenholdt med artikel 60, stk. 1, i forordning (EF) nr. 1224/2009 for Tyskland, Irland, Litauen, Nederlandene og Det Forenede Kongerige vedrørende vejning af fiskevarer om bord på fiskerfartøjet godkendes.
3. Kontrolplanerne som omhandlet i artikel 61, stk. 1, i forordning (EF) nr. 1224/2009 for Tyskland, Estland, Irland, Polen, Finland og Det Forenede Kongerige vedrørende vejning af fiskevarer efter transport til et bestemmelsessted på medlemsstatens område godkendes.
Artikel 2
Medlemsstaterne i artikel 1 forelægger Kommissionen en rapport om gennemførelsen af de i artikel 1 omhandlede prøvetagningsplaner og kontrolplaner inden den 1. april 2014.
Artikel 3
Denne afgørelse er rettet til Forbundsrepublikken Tyskland, Republikken Estland, Irland, Republikken Litauen, Kongeriget Nederlandene, Republikken Polen, Republikken Finland og Det Forenede Kongerige Storbritannien og Nordirland.
Udfærdiget i Bruxelles, den 13. august 2012.